Jamie se ma, ouma word nog ondersoek | Maroela Media
Die saak teen 'n ma en haar dogter wat daarvan beskuldig word dat hulle die kleuter Jamie Naidoo vermoor het, is Donderdag in die Chatsworth-landdroshof in KwaZulu-Natal uitgestel.
Die hof wag nog vir die uitslae van die sielkundige evaluerings van Salatchee Venilla Basanich (55) en haar dogter Patricia Kershie Ishwarlal (31). Die twee vroue het Jamie glo in November by hul huis in Chatsworth doodgeslaan.
Hulle moet op 2 April weer in die hof verskyn.
Die vroue is op 20 November in hegtenis geneem nadat paramedici Jamie dood verklaar het. Landdros Busisiwe Lilly Mpungose het in Januarie beveel dat die beskuldigdes vir 'n sielkundige waarneming na die Fort Napier-hospitaal gestuur word. Die hof het gehoor dat Ishwarlal in 2001 kopbeserings in 'n motorongeluk opgedoen het en verminderde beheer oor sekere basiese lewensfunksies het.